เจี่ย ชิ่งหลิน

เจี่ย ชิ่งหลิน (เกิด 13 มีนาคม ค.ศ. 1940) เป็นผู้นำอาวุโสเกษียณอายุของสาธารณรัฐประชาชนจีนและของพรรคคอมมิวนิสต์จีนซึ่งเป็นพรรครัฐบาล เขาเป็นสมาชิกคณะกรรมาธิการสามัญประจำกรมการเมืองของพรรคคอมมิวนิสต์จีน องค์กรปกครองสูงสุดของพรรค ระหว่าง ค.ศ. 2002 ถึง 2012 และเป็นประธานคณะกรรมาธิการแห่งชาติของสภาที่ปรึกษาการเมืองประชาชนจีนระหว่าง ค.ศ. 2003 ถึง 2013 
เจี่ย ผู้ซึ่งเป็นวิศวกรโดยอาชีพ เริ่มต้นอาชีพการเมืองในมณฑลฝูเจี้ยนใน ค.ศ. 1985 ที่นั่น เขาเลื่อนตำแหน่งขึ้นอย่างต่อเนื่องและนำการบริหารมณฑลในช่วงที่เกิดเรื่องอื้อฉาวยฺเหวี่ยนหฺวา ใน ค.ศ. 1996 เจี่ยถูกย้ายไปเป็นนายกเทศมนตรี จากนั้นก็เป็นเลขาธิการพรรคประจำปักกิ่ง ส่วนใหญ่เป็นเพราะความสัมพันธ์แบบอุปถัมภ์กับเจียง เจ๋อหมิน เลขาธิการใหญ่ในขณะนั้น ทำให้เจี่ยได้เลื่อนตำแหน่งสู่กรมการเมืองใน ค.ศ. 1997 และยังคงเป็นบุคคลหลักในชนชั้นนำทางการเมืองของจีนตลอดระยะเวลาสิบห้าปีต่อมา เขาเกษียณใน ค.ศ. 2013
อาชีพการเมือง.
เจี่ย ชิ่งหลิน เกิดเมื่อวันที่ 13 มีนาคม ค.ศ. 1940 ที่ชนบทของอำเภอเจียวเหอ (ปัจจุบันคือปั๋วโถว) มณฑลเหอเป่ย์ ในครอบครัวเกษตรกรธรรมดา ด้วยความสามารถทางวิชาการ เขาจึงได้รับการตอบรับให้เข้าเรียนที่โรงเรียนบริหารอุตสาหกรรมฉือเจียจวงและเลือกเรียนสาขาการวางแผนวิสาหกิจอุตสาหกรรม ตั้งแต่ ค.ศ. 1958 เขาเริ่มศึกษาการออกแบบและการผลิตมอเตอร์ไฟฟ้าและเครื่องใช้ไฟฟ้าที่สถาบันเทคโนโลยีเหอเป่ย์ (ปัจจุบันคือมหาวิทยาลัยเทคโนโลยีเหอเป่ย์) หลังสำเร็จการศึกษาใน ค.ศ. 1962 เขาได้รับมอบหมายตำแหน่งช่างเทคนิคที่กระทรวงอุตสาหกรรมจักรกลที่หนึ่งและมีส่วนร่วมในสันนิบาตเยาวชนคอมมิวนิสต์
ในช่วงการปฏิวัติวัฒนธรรม เจี่ยเข้าร่วมกับเพื่อนร่วมรุ่นที่มีการศึกษาของเขาเพื่อทำงานใช้แรงงานที่โรงเรียนแกนนำ 7 พฤษภาคมสังกัดกระทรวงอุตสาหกรรมจักรกลที่หนึ่งในอำเภอเฟิ่งซิน มณฑลเจียงซี ใน ค.ศ. 1971 เขาเริ่มทำงานที่สำนักงานวิจัยนโยบาย กระทรวงอุตสาหกรรมจักรกลที่หนึ่ง ใน ค.ศ. 1973 เขาได้รับเลื่อนตำแหน่งเป็นหัวหน้าแผนกบริหารผลิตภัณฑ์ กระทรวงอุตสาหกรรมจักรกลที่หนึ่ง ใน ค.ศ. 1978 เขาได้รับแต่งตั้งเป็นผู้จัดการทั่วไปของบริษัทนำเข้าและส่งออกเครื่องจักรและอุปกรณ์แห่งชาติจีน ใน ค.ศ. 1983 เขากลายเป็นผู้อำนวยการโรงงานเครื่องจักรหนักไท่หยวนและเลขาธิการพรรคประจำโรงงานนั้น
ตามความพยายามในวงกว้างระดับชาติของพรรคคอมมิวนิสต์ที่จะทำให้นักการเมืองทั่วประเทศมีอายุน้อยลงและมีการศึกษามากขึ้น ใน ค.ศ. 1985 เจี่ยเริ่มต้นเข้าสู่การเมืองระดับภูมิภาค โดยได้รับเลือกให้เข้าร่วมคณะกรรมาธิการสามัญพรรคประจำมณฑลฝูเจี้ยนและดำรงตำแหน่งรองเลขาธิการพรรค ต่อมาเขายังได้รับตำแหน่งควบเป็นหัวหน้าฝ่ายองค์การพรรคในฝูเจี้ยน ใน ค.ศ. 1933 เขาได้รับเลื่อนตำแหน่งเป็นรักษาการผู้ว่าการ และได้รับการยืนยันตำแหน่งใน ค.ศ. 1991 ใน ค.ศ. 1993 เจี่ยได้รับเลื่อนตำแหน่งเป็นเลขาธิการพรรคประจำมณฑลฝูเจี้ยน ตำแหน่งสูงสุดในมณฑลชายฝั่งแห่งนี้ ขณะที่เจี่ยดำรงตำแหน่งเลขาธิการพรรคประจำมณฑลฝูเจี้ยน สี จิ้นผิง เลขาธิการใหญ่คนปัจจุบัน ดำรงตำแหน่งรองเลขาธิการพรรคประจำมณฑลฝูเจี้ยนตั้งแต่ ค.ศ. 1996
ในช่วงทศวรรษ 1990 เจี่ยได้รับไว้วางใจจากเจียง เจ๋อหมิน เลขาธิการใหญ่ในขณะนั้น ซึ่งเขาก็ได้พัฒนาสัมพันธภาพแบบผู้อุปถัมภ์กับผู้พึ่งพาด้วย เจี่ยถูกย้ายมายังปักกิ่งใน ค.ศ. 1996 เพื่อดำรงตำแหน่งนายกเทศมนตรี และใน ค.ศ. 1997 ก็ได้รับเลื่อนตำแหน่งเป็นเลขาธิการพรรค ช่วยให้เจียงรวมอำนาจทางการเมืองของเมืองนี้ให้มั่นคงขึ้น หลังเฉิน ซีถงถูกปลดจากตำแหน่งเนื่องจากข้อหาทุจริต ในฐานะหัวหน้าพรรคประจำปักกิ่ง เจี่ยกลายเป็นสมาชิกกรมการเมืองของพรรคคอมมิวนิสต์ ซึ่งเป็นคณะผู้บริหารสูงสุดของพรรค นอกจากนี้ เขายังเป็นที่จับตามองทั้งในระดับประเทศและระดับนานาชาติในระหว่างการเฉลิมฉลองครบรอบ 50 ปีการก่อตั้งสาธารณรัฐประชาชนจีนในฐานะพิธีกรของงาน โดยเขาอ่านบทพูดที่เตรียมไว้บนเทียนอันเหมินต่อหน้าผู้ชมนับล้านและผู้ชมทางโทรทัศน์
ระดับชาติ.
ด้วยตำแหน่งที่สูงในท้องถิ่นและความสัมพันธ์ของเขากับเจียง ในเดือนพฤศจิกายน ค.ศ. 202 เจี่ยได้รับแต่งตั้งเป็นสมาชิกคณะกรรมาธิการสามัญประจำกรมการเมืองชุดที่ 16 ของพรรคคอมมิวนิสต์จีน แม้บทบาทเชิงพิธีการของเขาในฐานะประธานสภาที่ปรึกษาการเมืองประชาชนจีน สภาสูงกึ่งที่ปรึกษาในระบบการเมืองของจีน ทำให้เขาอยู่ในอันดับที่สี่ของลำดับอาวุโสอย่างเป็นทางการ แต่ก็เป็นที่ยอมรับกันอย่างกว้างขวางว่าตำแหน่งดังกล่าวมีอำนาจน้อยมาก อาจเป็นตำแหน่งที่มีอำนาจน้อยที่สุดในบรรดาสมาชิกคณะกรรมาธิการสามัญกรมการเมืองทั้งเก้าคน เจี่ย ชิ่งหลินเป็นเจ้าหน้าที่อาวุโสสูงสุดของจีนที่เข้าร่วมพิธีศพของจ้าว จื่อหยาง เมื่อมีการเปลี่ยนผ่านอำนาจไปยังหู จิ่นเทา เจี่ยดูเหมือนจะได้รับมอบหมายให้ประสานงานนโยบายเกี่ยวกับไต้หวัน
ใน ค.ศ. 2007 เจี่ยได้รับแต่งตั้งเป็นสมาชิกคณะกรรมาธิการสามัญประจำกรมการเมืองชุดที่ 17 อีกครั้ง ในระหว่างการประชุมสภาพรรคครั้งที่ 17 ก่อนการประชุม มีการคาดการณ์ว่าเจี่ยอาจถูกคัดออกจากการเสนอชื่อเนื่องจากมีประวัติเสื่อมเสียในฐานะเลขาธิการพรรคประจำมณฑลฝูเจี้ยนในช่วงเรื่องอื้อฉาวยฺเหวี่ยนหฺวา อย่างไรก็ตาม ส่วนใหญ่เป็นผลมาจากการสนับสนุนของเจียง เจ๋อหมิน ทำให้เจี่ยสามารถดำรงตำแหน่งในคณะกรรมาธิการชุดเดิมได้อีกหนึ่งวาระ
เจี่ยออกจากคณะกรรมาธิการสามัญประจำกรมการเมืองใน ค.ศ. 2012 หลังถึงวัยเกษียณ เขาเกษียณจากการเมืองอย่างถาวรในเดือนมีนาคม ค.ศ. 2013 เมื่อเขาสละตำแหน่งในสภาที่ปรึกษาการเมืองประชาชนจีนตามกำหนดให้กับยฺหวี เจิ้งเชิง เจี่ยยังคงปรากฏตัวต่อสาธารณะหลังเกษียณอายุ วันที่ 5 กันยายน ค.ศ. 2015 เจี่ยปรากฏตัวที่พิธีสวนสนามวันแห่งชัยชนะของจีน วันที่ 21 ธันวาคม ค.ศ. 2015 เจี่ยเยี่ยมชมอำเภอเหลียนเฉิงในมณฑลฝูเจี้ยน ในเดือนมิถุนายน ค.ศ. 2016 เจี่ยเข้าร่วมงานนิทรรศการวิทยาศาสตร์และนวัตกรรมที่ศูนย์นิทรรศการปักกิ่ง ในเดือนตุลาคม ค.ศ. 2016 เจี่ยปรากฏตัวที่การประชุมหุ่นยนต์โลกในปักกิ่ง วันที่ 17 พฤษภาคม ค.ศ. 2017 เจี่ยพบปะกับศิษย์เก่ามหาวิทยาลัยเทคโนโลยีเหอเป่ย์ที่จงหนานไห่
การติดต่อทางการเงินของจัสมิน หลี่  และหลี่ ปั๋วถานถูกรายงานโดยสื่อในช่วงเรื่องอื้อฉาวเอกสารปานามา จัสมินเคยถูกนำเสนอในหนังสือพิมพ์แท็บลอยด์ของจีนจากการปรากฏตัวในงานบอลเดบิวต์ต็องต์ที่โรงแรมโอเต็ล เดอ กรีญงในปารีสเมื่อ ค.ศ. 2009 โดยสวมชุดของนักออกแบบ แคโรไลนา แอร์เรรา